Jozaan maak hart oop ná 'The Bachelor' | Maroela Media
Jozaan maak hart oop ná 'The Bachelor'
Lee verbreek sy verhouding met Jozaan (Foto: Verskaf)
Toe Suid-Afrika se eerste seisoen van The Bachelor verlede Donderdagaand tot 'n einde gekom het, het aanhangers gesien hoe Lee Thompson sy laaste roos vir grimeerkunstenaar Gina Myers gee terwyl hy Jozaan Digue, 'n prokureur van Centurion, se hart gebreek het.
In dié episode het Lee en Gina ook aangekondig dat hul verhouding reeds verby is. Volgens Lee het dít gekom nadat hy baie deurmekaar was oor sy finale besluit. Dít het vrae aan kykers gelaat oor wat sou gebeur het as hy vir Jozaan gekies het.
Jozaan, wat reeds vóór die finale episode van The Bachelor vir Lee gesê het dat sy lief vir hom is, was duidelik seergemaak toe Lee nie vir haar die finale roos gee nie.
"Ek het dit glad nie verwag nie, dit was 'n groot verrassing. Ek was totaal onkant betrap en het nie gedink dinge gaan uitdraai soos dit het nie," het Jozaan aan Maroela Media gesê.
Jozaan praat oor haar hartseer (Foto: Verskaf)
Volgens Jozaan was haar hart in stukke toe Lee haar afgesê het.
"Om eerlik te wees, daar het niks deur my kop gegaan nie. My hart was gebreek. Ek het geen denke gehad nie, net gevoelens," het sy gesê.
Tydens die finale episode het Jozaan ook vir Lee gevra hoekom hy haar nie gesê het dat hy anders as sy voel nie. Lee het wel vir haar gesê dat hy eers die oggend van die finale roosseremonie sy besluit geneem het.
Volgens Jozaan was dit ná die program moeilik om vrede te maak met wat gebeur het, maar sy het wel daardeur gekom te danke aan haar sterk ondersteuningsnetwerk.
"Ek was só seergemaak, maar vandag voel ek goed. Ek is in 'n baie goeie plek emosioneel en geestelik," het sy gesê.
Jozaan se The Bachelor-ondervinding het anders uitgedraai as wat sy gedink het dit sou, hoewel sy aanvanklik nie regtig geweet het presies wat sy van die ervaring verwag het nie. Sy het geweet sy kan verlief raak op iemand, maar sy kon nooit droom dat dit sou gebeur soos dit het nie.
"Ek was oorspronklik aangetrokke tot Lee oor sy vriendelike glimlag, die feit dat hy liefdevol en lojaal is en dat dit lekker was om na hom te kyk!"
Maar ná die program verby is, het Jozaan nog nie weer kontak met Lee gehad of hom weer gesien nie. Sy is wel nog in verbinding met Gina.
Volgens Jozaan het sy nog nie weer liefde gevind nie, maar steur haar nie daaraan nie.
"Ek dink die regte liefde sal mý vind, ek hoef dit nie te gaan vind nie. Ek glo altyd dat dit wat vir jou bedoel is, jou sal vind. Ek is oukei met enkellopend wees, ten minste vir nou."
En dink Jozaan indien Lee haar aan die einde gekies het, sou hulle steeds in verhouding gewees het?
"Ek glo ons sou. Maar die lewe is 'n mal ding, wie weet wat kon gebeur het," het sy gesê.
Ag siestog. Moet ons nou almal hartseer wees?
Jozaan, wees bly julle is nie bymekaar nie. Hy is té onseker van homself en weet nie rerig wat hy in die lewe wil hê nie. Hartebreker en NIKS meer nie.
Ek hoop hulle kies jou as SA se eerste bachelorette. Jy is 'n pragtige persoon.
Ek weet nie, ek kon nie vat aan die ou kry nie, hy het so verwyderd gevoel dat ek dit deur die televisie kon skerm kon voel. Sy sorries" was glad nie van die hart af nie en sy rympie teenoor Gina was so stroopsoet gewees dat ek dit nie eens geglo het nie. En nie een van daardie vrouens het by hom gepas nie.